竹西懷古
作者：李易
朝代：宋

paragraphs: 淮南昔繁麗，富庶天下稱。
管弦十萬戶，夜夜聞喧騰。
不徒竹西寺，歌吹相豪矜。
一朝烽火急，廛市爲溝塍。
風月無歡場，睥睨皆射堋。
荒荒野月白，照地如寒冰。
自從畫江守，歲歲輸金繒。
蕭條閭井間，水旱又頻仍。
我來經故里，日暮此一登。
隋唐倐己往，遺跡幾廢興。
江山極蒼莽，望之涕沾膺。